《夏日忆故乡风景》
明代·于谦

石榴树底红巾蹙，薝卜枝头露香玉。薰风拂拂自南来，时向高香埽炎燠。

湘帘半捲日迟迟，竹阴参差柳阴绿。红绡焕烂蜀葵开，金弹累垂卢橘熟。

端阳佳节竞繁华，角黍堆盘映醽醁。一从游宦隔天涯，马首红尘厌驱逐。

有时飞梦绕钱塘，此景依然在心目。今年夏月居晋阳，南北风土殊炎凉。

清和已过近五月，草木犹自愁飞霜。故园物候不可见，尘沙塞草空茫茫。

云山望断几千里，小楼尽日空徜徉。

作者简介：于谦（1398年5月13日－1457年2月16日），字廷益，号节庵，官至少保，世称于少保。汉族，明朝浙江杭州钱塘县人。因参与平定汉王朱高煦谋反有功，得到明宣宗器重，担任明朝山西河南巡抚。明英宗时期，因得罪王振下狱，后释放，起为兵部侍郎。土木堡之变后英宗被俘，郕王朱祁钰监国，擢兵部尚书。于谦力排南迁之议，决策守京师，与诸大臣请郕王即位。瓦剌兵逼京师，督战，击退之。论功加封少保，总督军务，被迫与先遣使议和，使英宗得归。天顺元年因“谋逆”罪被冤杀。谥曰忠肃。有《于忠肃集》。于谦与岳飞、张煌言并称“西湖三杰”。